b'\n_START_ARTICLE_\nMiesto kohortos\n_START_PARAGRAPH_\nMiesto kohortos (lot. Cohortes urbanae)\xc2\xa0\xe2\x80\x93 senov\xc4\x97s Romos karin\xc4\x97s paj\xc4\x97gos Romos miesto vidaus tvarkai palaikyti. Jas \xc4\xafk\xc5\xabr\xc4\x97 imperatorius Augustas, nor\xc4\x97damas atsvaros vis didesn\xc4\x99 \xc4\xaftak\xc4\x85 \xc4\xafgyjan\xc4\x8diai pretorion\xc5\xb3 gvardijai. Miesto kohortoms vadovavo miesto prefektas.\n_START_SECTION_\nPareigos\n_START_PARAGRAPH_\nJ\xc5\xb3 pagrindin\xc4\x97 paskirtis buvo policin\xc4\x97 tarnyba Romoje ir kova su gaujomis, kurios da\xc5\xbenai vie\xc5\xa1patavo Romos gatv\xc4\x97se respublikos laikais. Miesto kohortos veik\xc4\x97 kaip sunkiosios policijos paj\xc4\x97gos, galin\xc4\x8dios mal\xc5\xa1inti mai\xc5\xa1tus. Tuo tarpu j\xc5\xb3 kolegos vigilai kasdien patruliuodavo gatves ir u\xc5\xbesiimdavo prie\xc5\xa1gaisrine apsauga._NEWLINE_Kaip treniruotos sukarintos paj\xc4\x97gos miesto kohortos retais atvejais b\xc5\xabdavo naudojamos ir kaip karin\xc4\x97s paj\xc4\x97gos, bet taip b\xc5\xabdavo tik labai sunkiose situacijose._NEWLINE_Skirtingai negu vigilai, kurie daugiausiai veikdavo naktimis kaip gatvi\xc5\xb3 sargai bei gaisrininkai, miesto kohort\xc5\xb3 nariai buvo laikomi legionieriais, bet gaudavo didesnes algas negu karini\xc5\xb3 legion\xc5\xb3 legionieriai, bet ma\xc5\xbeesnes, negu pretorionai. Miesto kohort\xc5\xb3 legionieriai gaudavo ir \xc5\xa1iek tiek didesnius donativus nei paprasti legionieriai, bet ma\xc5\xbeesnius negu pretorionai._NEWLINE_Miesto kohortas sudar\xc4\x97 devynios kohortos po ma\xc5\xbedaug t\xc5\xabkstant\xc4\xaf \xc5\xbemoni\xc5\xb3. Jose tarnauti gal\xc4\x97jo tik Romos pilie\xc4\x8diai.\n_START_SECTION_\nOrganizacija\n_START_PARAGRAPH_\nPrad\xc5\xbeioje Romoje buvo trys miesto kohortos, kiekvienai kohortai vadovavo vienas trib\xc5\xabnas ir \xc5\xa1e\xc5\xa1i centurionai. Flavian\xc5\xb3 laikais kohort\xc5\xb3 skai\xc4\x8dius padid\xc4\x97jo iki keturi\xc5\xb3. Kiekvien\xc4\x85 kohort\xc4\x85 sudarydavo apie 500 vyr\xc5\xb3. Kohortose tarnauti gal\xc4\x97davo tik Romos pilie\xc4\x8diai._NEWLINE_V\xc4\x97liau miesto kohortos buvo sudarytos ir Romai priklausan\xc4\x8diuose Kartaginos mieste bei Lione.'